section_heading: Glazbeni videospot
paragraph_text: Glazbeni videospot za pjesmu snimljen je krajem svibnja 1985. na raznim lokacijama u New Jerseyju, a režirao ga je redatelj John Sayles. Springsteen je u njemu glumio protagonista koji razgovara sa svojim malim sinom i baca bejzbolsku lopticu u drvenu pregradu. Te scene su ispresjecane onim sa Springsteenom i E Street Bandom kako izvode pjesmu u lokalu. Iako je napustio sastav više od dvije godine prije, Steven Van Zandt bio je pozvan da nastupi u videospotu; u njemu je nastupilo još dvoje članova sastava koji uopće nisu snimali pjesmu, Nils Lofgren i Patti Scialfa. Springsteenova tadašnja supruga Julianne Phillips pojavila se u cameo ulozi na kraju videospota.